### NN 13/2026 (6.2.2026.), Zakon o izmjenama i dopunama Zakona o provedbi Uredbe (EU) 2017/852 Europskog parlamenta i Vijeća od 17. svibnja 2017. o živi i stavljanju izvan snage Uredbe (EZ) br. 1102/2008

HRVATSKI SABOR

113

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O PROVEDBI UREDBE (EU) 2017/852 EUROPSKOG PARLAMENTA I VIJEĆA OD 17. SVIBNJA 2017. O ŽIVI I STAVLJANJU IZVAN SNAGE UREDBE (EZ) BR. 1102/2008

Proglašavam Zakon o izmjenama i dopunama Zakona o provedbi Uredbe (EU) 2017/852 Europskog parlamenta i Vijeća od 17. svibnja 2017. o živi i stavljanju izvan snage Uredbe (EZ) br. 1102/2008, koji je Hrvatski sabor donio na sjednici 29. siječnja 2026.

Klasa: 011-02/26-02/02
 Urbroj: 71-10-01/1-26-2
 Zagreb, 2. veljače 2026.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O PROVEDBI UREDBE (EU) 2017/852 EUROPSKOG PARLAMENTA I VIJEĆA OD 17. SVIBNJA 2017. O ŽIVI I STAVLJANJU IZVAN SNAGE UREDBE
 (EZ) BR. 1102/2008

Članak 1.

U Zakonu o provedbi Uredbe (EU) 2017/852 Europskog parlamenta i Vijeća od 17. svibnja 2017. o živi i stavljanju izvan snage Uredbe (EZ) br. 1102/2008 (»Narodne novine«, br. 115/18.) članak 2. mijenja se i glasi:

»Ovim se Zakonom osigurava provedba Uredbe (EU) 2017/852 Europskog parlamenta i Vijeća od 17. svibnja 2017. o živi i stavljanju izvan snage Uredbe (EZ) br. 1102/2008 (Tekst značajan za EGP) (SL L 137/1, 24. 5. 2017.) kako je posljednji put izmijenjena Uredbom (EU) 2024/1849 Europskog parlamenta i Vijeća od 13. lipnja 2024. o izmjeni Uredbe (EU) 2017/852 o živi u pogledu zubnog amalgama i drugih proizvoda kojima je dodana živa, a koji podliježu ograničenjima izvoza, uvoza i proizvodnje (Tekst značajan za EGP) (SL L 2024/1849, 10. 7. 2024.) – u daljnjem tekstu: Uredba (EU) 2017/852.«.

Članak 2.

U članku 5. iza stavka 3. dodaju se stavci 4. i 5. koji glase:

»(4) HZJZ prikuplja podatke za potrebe izrade sažetka u skladu s člankom 18. stavkom 1. točkom (f) i stavkom 1.a Uredbe (EU) 2017/852, izrađuje i dostavlja sažetak ministarstvu nadležnom za zdravstvo za potrebe izvješćivanja Europske komisije.

(5) HZJZ dostavlja informacije iz stavaka 3. i 4. ovoga članka na zahtjev i nadležnom inspekcijskom tijelu sukladno članku 7. ovoga Zakona.«.

Članak 3.

U članku 6. stavku 1. točki a) iza podtočke 6. dodaje se podtočka 7. koja glasi:

» – prosljeđuje Europskoj komisiji sažetak informacija u skladu s člankom 18. stavkom 1. točkom (f) i stavkom 1.a Uredbe (EU) 2017/852 koje je zaprimilo od HZJZ-a.«.

U točki c) iza podtočke 5. dodaje se podtočka 6. koja glasi:

» – zaprima informacije gospodarskih subjekata o mjerama provedenima na temelju smjernica Europske komisije o tehnologijama za smanjenje emisija žive i živinih spojeva iz krematorija iz članka 19. stavka 2.a točke (a) Uredbe (EU) 2017/852 za potrebe izrade izvješća iz članka 18. Uredbe (EU) 2017/852.«.

Članak 4.

Članak 7. mijenja se i glasi:

»(1) Inspekcijski nadzor nad provedbom Uredbe (EU) 2017/852 i ovoga Zakona provode nadležni sanitarni inspektori i inspektori zaštite okoliša Državnog inspektorata prema podjeli nadležnosti:

– u dijelu inspekcijskog nadzora nad izvozom, uvozom, proizvodnjom, industrijskim djelatnostima i stavljanju na tržište proizvoda sa živom – sanitarni inspektori

– u dijelu inspekcijskog nadzora nad gospodarenjem otpadom i ostalim mjerama zaštite okoliša – inspektori zaštite okoliša.

(2) Iznimno od stavka 1. ovoga članka, inspekcijski nadzor nad provedbom Uredbe (EU) 2017/852 i ovoga Zakona u dijelu inspekcijskog nadzora u zdravstvenim ustanovama, privatnoj praksi i trgovačkim društvima koja obavljaju zdravstvenu djelatnost provode zdravstveni inspektori ministarstva nadležnog za zdravstvo u skladu s propisima kojima se uređuje djelokrug i ovlasti zdravstvene inspekcije.

(3) Inspektori iz stavaka 1. i 2. ovoga članka imaju pravo i dužnost:

– narediti uklanjanje nedostataka utvrđenih inspekcijskim nadzorom te odrediti rok za njihovo uklanjanje

– narediti provedbu mjera propisanih Uredbom (EU) 2017/852

– zabraniti proizvodnju, stavljanje na tržište ili uporabu žive i živinih spojeva te smjesa žive iz Priloga I. Uredbe (EU) 2017/852, kao i proizvoda kojima je dodana živa iz članka 5., navedenih u Prilogu II. Uredbe (EU) 2017/852, a koje je protivno odredbama Uredbe (EU) 2017/852

– narediti zabranu uvoza ili izvoza žive i živinih spojeva te smjesa žive iz Priloga I. Uredbe (EU) 2017/852, kao i proizvoda iz Priloga II. Uredbe (EU) 2017/852 kojima je dodana živa, a koje je protivno odredbama Uredbe (EU) 2017/852.

(4) Mjere iz stavka 3. ovoga članka naređuju se rješenjem.

(5) Žalba protiv rješenja iz stavka 4. ovoga članka ne odgađa izvršenje rješenja.

(6) Protiv rješenja inspektora iz stavka 1. ovoga članka dopuštena je žalba nadležnoj ustrojstvenoj jedinici za drugostupanjski upravni postupak u središnjem uredu Državnog inspektorata.

(7) Protiv rješenja inspektora iz stavka 2. ovoga članka nije dopuštena žalba, ali se može pokrenuti upravni spor.«.

Članak 5.

U članku 8. iza podstavka 1. dodaju se novi podstavci 2. i 3. koji glase:

» – dostava HZJZ-u podataka o količinama žive koju je upotrijebio stomatolog za posebne zdravstvene potrebe kako su navedene u članku 10. stavku 2.a Uredbe (EU) 2017/852

– dostava HZJZ-u podataka o uvezenoj odnosno proizvedenoj količini zubnog amalgama za posebne zdravstvene potrebe do 31. svibnja za prethodnu kalendarsku godinu, na temelju članka 10. stavka 7. podstavka 3. Uredbe EU 2017/852 u prethodnoj kalendarskoj godini.«.

Dosadašnji podstavci 2. do 4. postaju podstavci 4. do 6.

Dosadašnji podstavak 5., koji postaje podstavak 7., mijenja se i glasi:

» – dostava ministarstvu nadležnom za okoliš podataka i informacija o mjerama iz članka 18. stavka 1. točke (d) ii. i točke (g) Uredbe (EU) 2017/852.«.

Članak 6.

U članku 9. stavku 1. riječi: »od 50.000,00 do 100.000,00 kuna« zamjenjuju se riječima: »u iznosu od 6630,00 do 13.270,00 eura«.

Podstavak 24. mijenja se i glasi:

» – ne uspostavi registar sljedivosti za privremeno skladištenje otpadne žive u skladu s člankom 14. stavkom 1. Uredbe (EU) 2017/852«.

Podstavak 25. mijenja se i glasi:

» – ne uspostavi registar sljedivosti za pretvorbu i, ako je primjenjivo, solidifikaciju otpadne žive u skladu s člankom 14. stavkom 2. Uredbe (EU) 2017/852«.

Iza podstavka 27. briše se točka na kraju rečenice i dodaju se podstavci 28. i 29. koji glase:

» – izvozi zubni amalgam, uvozi i proizvodi zubne amalgame protivno članku 10. stavku 7. Uredbe (EU) 2017/852

– ne dostavi podatke o uvozu i proizvodnji na temelju članka 10. stavka 7. podstavka 3. Uredbe EU 2017/852 (članak 18. stavak 1.a Uredbe (EU) 2017/852).«.

Stavak 2. mijenja se i glasi:

»(2) Novčanom kaznom u iznosu od 660,00 do 1320,00 eura za prekršaj iz stavka 1. ovoga članka kaznit će se i odgovorna osoba u pravnoj osobi.«.

Stavak 3. mijenja se i glasi:

»(3) Novčanom kaznom u iznosu od 660,00 do 1320,00 eura za prekršaj iz stavka 1. ovoga članka kaznit će se i fizička osoba obrtnik i osoba koja se bavi drugom samostalnom djelatnošću.«.

Iza stavka 3. dodaje se stavak 4. koji glasi:

»(4) Novčanu kaznu u iznosu od 660,00 eura nadležni inspektor može naplatiti za prekršaj iz stavka 1. ovoga članka na mjestu počinjenja prekršaja fizičkoj osobi obrtniku i osobi koja se bavi drugom samostalnom djelatnošću te odgovornoj osobi u pravnoj osobi.«.

Članak 7.

Iza članka 9. dodaje se članak 9.a koji glasi:

»Članak 9.a

(1) Novčanom kaznom u iznosu od 2500,00 do 5000,00 eura kaznit će se za prekršaj pravna osoba ako upotrebljava zubne amalgame, osim ako se na temelju posebnih zdravstvenih potreba pacijenta smatra da je to nužno u skladu s člankom 10. stavkom 2.a Uredbe (EU) 2017/852.

(2) Novčanom kaznom u iznosu od 500,00 do 1000,00 eura za prekršaj iz stavka 1. ovoga članka kaznit će se i odgovorna osoba u pravnoj osobi.

(3) Novčanom kaznom u iznosu od 500,00 do 1000,00 eura za prekršaj iz stavka 1. ovoga članka kaznit će se i fizička osoba obrtnik i osoba koja se bavi drugom samostalnom djelatnošću.«.

Članak 8.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/67
 Zagreb, 29. siječnja 2026.

HRVATSKI SABOR

Predsjednik
 Hrvatskoga sabora
 Gordan Jandroković, v. r.